En 39-årig kvinde er her til morgen blevet fundet død i en lejlighed på Øster Sundby Vej i Vejgaard i Aalborg. Politiet betragter lejligheden som et gerningssted.

Klokken 07.02 modtog alarmcentralen et opkald fra lejligheden, hvor en mand havde fundet en livløs kvinde. Der blev sendt både ambulance og politi til stedet. Efterfølgende ankom der en ambulancelæge, som kunne konstatere kvinden død. Politiet kunne ikke med sikkerhed fastslå, hvad der var årsagen til dødsfaldet, hvorfor stedet blev afspærret og indtil videre må betegnes som et gerningssted. Det er endnu uvist, om der ligger en forbrydelse bag dødsfaldet. - Der har formentlig været noget drikkelag i opgangen, men nu må vidneafhøringer kaste lys over hvad der er foregået, siger Nordjyllands Politis indsatsleder på stedet, Bent Højgaard, til TV2/Nord. Politiet er på nuværende tidspunkt massivt tilstede i området. Der er afspærret i nærområdet omkring lejligheden, ligesom politiet er i gang med afhøringer. Familien til den 39-årige kvinde er underrettet.